钦定古今图书集成/明伦汇编/氏族典/第040卷 > 《凌迪知万姓统谱》 > 庞统
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞统

按《蜀志庞统传》：“统字士元，襄阳人也。少时朴钝，未有
识者。颍川司马徽，清雅有知人鉴，称统为南州士之
冠冕，由是渐显。后郡命为功曹。吴将周瑜助先主取
荆州，因领南郡太守。瑜卒，统送丧至吴，吴人多闻其
名。及当西还，并会昌门。陆绩、顾劭、全琮皆往与统，相
结而还。先主领荆州，统以从事守耒阳令，在县不治”，
免官。吴将鲁肃遗先主书曰：“庞士元非百里才也，使
处治中别驾之任，始当展其骥足耳。”诸葛亮亦言之
于先主，先主见与善谭，大器之，以为治中从事，亲待
亚于诸葛亮，遂与亮并为军师中郎将。亮留镇荆州，
统随从入蜀，进策取成都，所过辄克。进围雒县，统率
众攻城，为流矢所中，卒，时年三十六。先主痛惜，言则
流涕。拜统父议郎，迁谏议大夫。追赐关内侯，谥曰“靖
侯。”